Et nyt sikkerhedsudstyr blev testet i Formel 1-træninger i Mexico, men det høster bestemt ikke ros fra Kevin Magnussen.

Kevin Magnussen var én ud af fem kørere, som ved fredagens træninger i Mexico fik lov til at teste et nyt sikkerhedsudstyr.

Udstyret, som har fået navnet Halo, skal forhindre, at kørerne kan blive ramt i hovedet af et dæk eller lignende.

Halo-udstyret beskytter cockpittet ved at danne en form for tag over kørernes hoved. Udstyret er sat fast på chassiet tre steder. Et på hver side af køreren og et lige foran kørerens hoved.

Men Kevin Magnussen er slet ikke fan af det.

- Det føles underligt at have noget foran dig. Det er ligesom at have en kasket på, der er trukket godt ned over hovedet.

- Man kan se, hvor man går, men man kan ikke se meget andet. Jeg bryder mig ikke om det, lyder meldingen fra danskeren til Autosport.com.

Kevin Magnussen var en af de kørere, som fik lov til at køre med den nye Halo beskyttelse ved fredagens træninger. Foto: Henry Romero / Scanpix

Ifølge Magnussen kommer det nok ikke til at få den store forskel på den mexicanske bane, da den er meget jævn. Den store udfordring kommer ved baner, der går mere op og ned.

- Udsynet er ikke lige så godt, som jeg håbede på. Så ved baner, hvor der er større højdeforskelle, kommer det til at blive et problem.

Han mener desuden ikke, at Halo-udstyret ville have forhindret Jules Bianchis tragiske dødsfald. Derfor forstår han ikke, hvorfor FIA (den internationale bilorganisation red.) ikke bruger ressourcerne på noget andet.

- Jeg er sikker på, vi alle har hver vores holdning. Men min holdning er, at der måske er andre ting, der er mere vigtigt at kigge på i stedet for Halo, et lukket cockpit eller lignende, lyder vurderingen fra Magnussen.

På trods af det nye sikkerhedsudstyr leverede han ellers to gode træninger fredag, hvor han begge gange kørte hurtigere end sin holdkammerat, Jolyon Palmer, som ikke kørte med Halo-udstyret.

Næste træning for Kevin Magnussen og resten af Formel 1-feltet bliver lørdag klokken 17 dansk tid, mens kvalifikationen køres senere på aftenen. Begge ting kan du følge via vores liveblog på sport.tv2.dk.